กรณีศึกษา ซีเจ เอ็กซ์เพรสประสบความสำเร็จได้อย่างไร
ชื่อของเชนค้าปลีกไซส์เล็กที่เป็น “ซูเปอร์ คอนวีเนียนสโตร์” เป็นที่รู้จัก และถูกกล่าวขานกันในวงกว้างเมื่อ เสถียร เศรษฐสิทธิ์ เจ้าของเครื่องดื่มชูกำลังเข้ามาซื้อหุ้นในนามส่วนตัว เมื่อ 4 – 5 ปีที่แล้ว โดยถูกมองว่า แม้จะเป็นการทำในนามส่วนตัวโดยรวบรวมสมัครพรรคพวกเข้ามาถือหุ้นใหญ่ 80% แต่การเข้ามาในครั้งนั้นน่าจะเป็นการเติมเต็มความสมบูรณ์แบบให้กับคาราบาวแดงที่สามารถคอนโทรลได้ตลอดทั้งซัพพลายเชนตั้งแต่ต้นน้ำ กลางน้ำ ไปจนถึงปลายน้ำโดยเฉพาะกับการมีเครือข่ายร้านค้าปลีกเป็นของตัวเองที่จะช่วยทำให้คุมเกมทั้งหมดได้ แต่การเข้ามาในครั้งนั้น ถือว่าไม่ใช่งานที่ง่ายนัก เพราะไม่มีประสบการณ์โดยตรง จึงต้องใช้วิธีลองผิดลองถูกด้วยการส่งลูกชายทั้ง 3 เข้ามาบริหารด้วยการนำระบบ และเทคโนโลยีเข้ามาช่วยบริหารจัดการ จนได้จุดลงตัว และสามารถทำยอดขายทะลุ 1.1 หมื่นล้านบาท กรณีศึกษาของซีเจ เอ็กซ์เพรส จึงน่าสนใจไม่น้อย เพราะเป็นเชนค้าปลีกสัญชาติไทยที่ไม่ใช่รายใหญ่ แต่สามารถก้าวขึ้นมายืนอย่างแข็งแกร่งท่ามกลางวงล้อมของยักษ์ใหญ่ได้สำเร็จหัวใจสำคัญของการทำตลาดนั้น วีรธรรม บอกกับเราว่า ต้องเข้าใจความเปลี่ยนแปลงของโลกธุรกิจที่วันนี้ไม่สามารถอยู่เพียงคนเดียวลำพังได้ ต้องมีการ Collaborate กับพันธมิตรเพื่อผสานจุดแข็งร่วมกัน ตัวอย่างในเรื่องนี้ก็คือการจับมือกับธนาคารทีเอ็มบีในการร่วมกันดูแลเรื่องของซัพพลายเชน ทำให้วันนี้ซีเจ เอ็กซ์เพรส มีระบบซัพพลายเชนที่มีประสิทธิภาพไม่แพ้ผู้ประกอบการต่างชาติ